[pic] | EUROOPA ÜHENDUSTE KOMISJON |

Brüssel 20.7.2009

KOM(2009) 386 lõplik

Ettepanek:

NÕUKOGU OTSUS

Loode-Atlandi kalastusorganisatsioonis vastuvõetava ühenduse seisukoha kehtestamise kohta

SELETUSKIRI

EÜ asutamislepingu artikli 300 lõike 2 teise lõigu kohaselt peab nõukogu komisjoni ettepaneku põhjal kvalifitseeritud häälteenamusega vastu võtma seisukohad, mis tuleb ühenduse nimel vastu võtta piirkondlikes kalandusorganisatsioonides, kui neil tuleb teha õiguslike tagajärgedega otsuseid, välja arvatud otsused, millega täiendatakse või muudetakse nende institutsioonilist raamistikku.

Kõnealust kohustust silmas pidades ning järgides sarnaseid nõukogu otsuseid ja Euroopa Komisjoni ettepanekuid, milles käsitletakse teisi piirkondlikke kalandusorganisatsioone, teeb Euroopa Komisjon ettepaneku võtta vastu käesolev otsus, et kehtestada Loode-Atlandi kalastusorganisatsioonis vastuvõetav ühenduse seisukoht. Järjepidevuse tagamiseks järgitakse käesolevas ettepanekus sama lähenemisviisi kui teiste piirkondlike kalandusorganisatsioonide puhul.

Ettepanek:

NÕUKOGU OTSUS

Loode-Atlandi kalastusorganisatsioonis vastuvõetava ühenduse seisukoha kehtestamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

(1) EÜ asutamislepingu artiklis 33 koostoimes artikliga 32 on sätestatud, et ühise kalanduspoliitika üks eesmärke on tagada varude kättesaadavus. Määruses (EÜ) nr 2371/2002[1] on sätestatud, et ühendus kohaldab vee-elusressursside kaitseks ja säilitamiseks kavandatud meetmete võtmisel ettevaatusprintsiipi, et sätestada nende säästev kasutamine ning võimalikult vähendada kalandustegevuse mõju mere ökosüsteemidele. Samuti on määruses sätestatud, et ühenduse eesmärgiks seatakse ökosüsteemil põhineva lähenemisviisi järkjärguline rakendamine kalapüügi korralduses ning tõhusa kalandustegevuse toetamine majanduslikult elujõulises ja konkurentsivõimelises kalandus- ja vesiviljelussektoris, pakkudes rahuldavat elatustaset nendele, kes sõltuvad kalandustegevusest, ning võttes arvesse tarbijate huve.

(2) Euroopa Ühendus kiitis määrusega (EEÜ) nr 3179/78[2] heaks Loode-Atlandi tulevase mitmepoolse kalastuskoostöö 1979. aasta konventsiooni, millega loodi Loode-Atlandi kalastusorganisatsioon (NAFO) ja mida muudeti 2007. aastal. NAFO raames vastutab kalapüügikomisjon seadusandlike ettepanekute vastuvõtmise eest, mille eesmärk on tagada kalavarude pikaajaline kaitse ja säästev kasutamine reguleeritavas piirkonnas ja võimalikult vähendada kalandustegevuse mõju mere ökosüsteemidele. Niisugustest ettepanekutest võivad saada ühendusele siduvad meetmed.

(3) Vastavalt EÜ asutamislepingu artikli 300 lõike 2 teisele lõigule tuleb nõukogul selleks, et kehtestada ühenduse seisukoht piirkondlike kalanduskokkulepetega loodud asutustes, kes peavad vastu võtma õiguslike tagajärgedega otsuseid (välja arvatud otsused, millega muudetakse asjaomase lepingu institutsioonilist raamistikku), võtta komisjoni ettepaneku põhjal vastu kvalifitseeritud häälteenamusega otsus,

ON TEINUD JÄRGMISE OTSUSE:

Artikkel 1

Ühenduse nimel Loode-Atlandi kalastusorganisatsiooni kalapüügikomisjonis vastuvõetav seisukoht, kui kõnealune komisjon peab vastu võtma õiguslike tagajärgedega otsuseid, on sätestatud käesoleva otsuse lisas.

Artikkel 2

Nõukogu annab käesoleva otsuse lisas sätestatud ühenduse seisukohale hinnangu ja vajaduse korral vaatab selle komisjoni ettepaneku põhjal läbi hiljemalt Loode-Atlandi kalastusorganisatsiooni kalapüügikomisjoni 2014. aasta aastakoosolekuks.

Brüssel,

Nõukogu nimel

eesistuja

LISA

Loode-Atlandi kalastusorganisatsiooni kalapüügikomisjonis vastuvõetav ühenduse seisukoht

1. PÕHIMÕTTED

Euroopa Ühenduse tegevus NAFO raames on järgmine:

a) tegutseb kooskõlas ühenduse poolt ühise kalanduspoliitika raames seatud eesmärkidega, kohaldades eelkõige ettevaatusprintsiipi, et tagada NAFO reguleeritavate liikide säästev kasutamine, edendada ökosüsteemil põhineva lähenemisviisi järkjärgulist rakendamist kalamajanduses ja vähendada kalandustegevuse mõju mere ökosüsteemidele, ning edendades tõhusa kalapüügi toetamist majanduslikult elujõulises ja konkurentsivõimelises ühenduse kalandussektoris, pakkudes rahuldavat elatustaset nendele, kes sõltuvad kalandustegevusest, ning võttes arvesse tarbijate huve;

b) tagab NAFO meetmete kooskõla NAFO konventsiooni eesmärkidega;

c) tagab NAFO meetmete kooskõla rahvusvahelise õigusega, eelkõige ÜRO mereõiguse konventsiooniga, ÜRO piirialade kalavarude ja siirdekalade kaitset ja majandamist käsitleva kokkuleppega ning kokkuleppega edendada avamere kalalaevade vastavust rahvusvahelistele kaitse- ja majandamismeetmetele;

d) edendab kooskõla piirkondlike kalandusorganisatsioonide seisukohtades;

e) taotleb koostoimet ühenduse poliitikaga, mis moodustab osa kahepoolsetest kalandusalastest suhetest kolmandate riikidega, ja tagada kooskõla ühenduse välispoliitikaga;

f) tagab ühenduse rahvusvaheliste kohustuste järgimine.

2. Tegevussuunad

Euroopa Ühendus püüab vajaduse korral toetada järgmiste meetmete võtmist NAFO poolt:

a) NAFO reguleeritavas piirkonnas ja vajaduse korral NAFO konventsioonialal võetavad kalavarude pikaajalise kaitse ja majandamise meetmed, mis põhinevad parimatel olemasolevatel teaduslikel arvamustel, kaasa arvatud NAFO reguleeritavate liikide lubatud kogupüük ja kvoodid. Vajaduse korral kaalutakse ülepüügi all kannatavate kalavarude kaitseks erimeetmete võtmist, et vältida kalandustegevuse suurenemist;

b) ülevaade NAFO reguleeritavas piirkonnas kohaldatavatest seire-, kontrolli- ja järelevalvemeetmetest, et suurendada kontrollimeetmete tõhusust ja suurendada kooskõla NAFO meetmetega;

c) tõhustatud meetmed ebaseadusliku, teatamata jäetud ja reguleerimata kalandustegevusega võitlemiseks;

d) NAFO reguleeritavas piirkonnas ohualdiste meresüsteemide kaitseks võetavad meetmed, mis on kooskõlas ÜRO Peaassamblee resolutsioonidega;

e) ühiste seisukohtade väljatöötamine teiste piirkondlike kalandusorganisatsioonidega, sh Kirde-Atlandi Kalanduskomisjoniga, Põhja-Atlandi lõhe kaitseorganisatsiooniga ja Rahvusvahelise Atlandi Tuunikaitse Komisjoniga;

f) täiendavad tehnilised meetmed, mis põhinevad NAFO teadusnõukogu arvamustel.

[1] EÜT L 358, 31.12.2002, lk 59.

[2] EÜT L 378, 30.12.1978, lk 1.